ধর্মেন্দ্রর আগে এই ৬ জনকেও জীবিত অবস্থায় ‘মৃত’ ঘোষণা করা হয়েছিল

ওয়েব ডেস্ক: ধর্মেন্দ্র মৃত নাকি জীবিত- এই নিয়ে সোমবার সন্ধ্যে থেকে তোলপাড় সোশ্যাল মিডিয়া। দিল্লির বিস্ফোরণের (Delhi Blast) খবর ছাপিয়ে ধর্মেন্দ্রর মৃত্যুরহস্য (Dharmendra Death Controversy) নিয়ে বেশি বেশি পোস্ট হচ্ছে নেট দুনিয়ায়। অন্যদিকে অভিনেতার পরিবার কিন্তু বারবার দাবি করছেন যে, উনি জীবিত। কে শোনে কার কথা!

তবে এই প্রথম নয়, এর আগেও অনেক বিখ্যাত মানুষের মৃত্যু নিয়ে এমন গুজব ও রহস্য তৈরি হয়েছিল। সেই তালিকায় ভারতের প্রাক্তন প্রধানমন্ত্রী, আমেরিকার প্রাক্তন প্রেসিডেন্ট, বিখ্যাত লেখক, নোবেলজয়ী অর্থনীতিবিদ থেকে শুরু করে ধনকুবের- অনেকের নামই রয়েছে। চলুন তাহলে ইতিহাসের পাতা থেকে এমনই কয়েকটি ঘটনা সম্পর্কে জেনে নেওয়া যাক।

আরও পড়ুন: শুধু ‘শোলে’ নয়, এই ৫ সিনেমায় অভিনয় করেই ‘সুপারস্টার’ হন ধর্মেন্দ্র!

মার্ক টোয়েন

ইতিহাসের প্রথম মৃত অথচ জীবিত ব্যক্তি ছিলেন এই বিখ্যাত আমেরিকান লেখক। ১৮৯৭ সালে সংবাদপত্রে ভুলবশত মার্ক টোয়েনের মৃত্যু সংবাদ ছাপা হয়। লেখকের এক অসুস্থ আত্মীয়ের খবরকে তাঁর মৃত্যু হিসেবে প্রচার করা হয়েছিল। সেই সময় টোয়েন হাস্যরসের সঙ্গে জবাব দেন—“The report of my death was an exaggeration.” অর্থাৎ, ‘আমার মৃত্যুর খবরটা খানিক বাড়িয়ে বলা হয়েছে।’

অটল বিহারী বাজপেয়ি

২০১৮ সালের ১৬ অগাস্ট দুপুরবেলায় ভারতের প্রাক্তন প্রধানমন্ত্রী অটল বিহারী বাজপেয়ির জীবনাবসানের খবর ছড়িয়ে পড়ে। অথচ সেই মূহুর্তে তিনি দিল্লির এইমসে চিকিৎসাধীন ছিলেন। পরে হাসপাতালের তরফে জানানো হয়, বিকেল ৫টা ০৫ মিনিট পর্যন্ত জীবিত ছিলেন তিনি।

অমর্ত্য সেন

২০২৩ সালের অক্টোবরে, টুইটারে একটি ভূয় খবর ছড়িয়ে পড়ে যে, নোবেলজয়ী অর্থনীতিবিদ অমর্ত্য সেন আর নেই। পরে অমর্ত্য সেনের কন্যা নন্দনা দেব সেন জানান, তাঁর বাবা হার্ভার্ডে ক্লাস নিচ্ছেন, সম্পূর্ণ সুস্থ আছেন।

জর্জ এইচ ডব্লিউ বুশ

১৯৯২ সালে এক ব্যক্তি মার্কিন প্রেসিডেন্ট জর্জ এইচ ডব্লিউ বুশের চিকিৎসক সেজে এক টেলিফোনে একজন বলেন, প্রেসিডেন্ট মারা গিয়েছেন। সংবাদমাধ্যম প্রায় সেই খবর সম্প্রচার করতে যাচ্ছিল, সেই সময় জানা যায়, এটি নিছক একটি প্রহসন ছিল। সিএনএন এ ঘটনাকে সাংবাদিকতার জন্য “wake-up call” বলে অভিহিত করে।

আর্নেস্ট হেমিংওয়ে

যুদ্ধ, দুর্ঘটনা আর বিপদের মধ্যেও বেঁচে ফেরা লেখক আর্নেস্ট হেমিংওয়ে একাধিকবার নিজের ‘ভুল মৃত্যু সংবাদ’ পড়েছিলেন। তিনি নাকি সেই সংবাদ কেটে রাখতেন, মজা করে বলতেন—“এগুলো পড়লে বুঝতে পারি, আমাকে কেমনভাবে মনে রাখা হবে।”

স্টিভ জবস

২০০৮ সালে ব্লুমবার্গ নিউজ ভুলবশত অ্যাপল-এর সহ-প্রতিষ্ঠাতা স্টিভ জবসের মৃত্যুর তিন বছর আগেই ১৭ পাতার মৃত্যু সংবাদ প্রকাশ করে ফেলে! এই ভুলের জেরে সেই সময় হালচাল হয়েছিল শেয়ার বাজারেও।